བི་ཀྲནྟ་ཀཱ་ལ་རཱ་ཏྲི། ཙཎྜ་རཱུ་པི་ཎི་ཧཱུྃ་ཕཊ། ཅེས་བརྗོད་པའི་སྒོ་ནས་སྔར་གྱི་ས་བོན་ཨེ་ལས་དཔལ་ཆེན་མོའི་སྐུར་གྱུར་ཅིང་བསྒོམ་པར་བྱ་བ་ནི། སྐུ་མདོག་ནག་མོ་ནག་པོའི་སྤྲིན་དང་བུང་བ་ལྟ་བུར་གནག་པ། ཤིན་ཏུ་སྒེག་པ་ཀེང་རུས་ཀྱི་ལུས་ཅན། ཞལ་གཅིག་ཕྱག་བཞི་ཞབས་གཉིས་པ། གཡས་ཀྱི་དང་པོ་ན་རལ་གྲི། འོག་མ་ན་བྷནྡྷ་དམར་གྱི་ཁ་འཁྲོལ་བ། གཡོན་གྱི་དང་པོ་ན་ཤཀྟི། འོག་མ་ན་ཏྲི་ཤཱུ་ལའི་མགུལ་ན་དར་དཔྱངས་འཕྱར་བ་ཐོགས་པ། མི་རོ་རེངས་པ་ཁར་བཅུག་ནས་མཆེ་བ་བཞི་གཙིགས་པ། སྤྱན་གསུམ་དམར་པོར་བཟློག་ནས་ལྟ་བ། དབུ་སྐྲ་རལ་པ་གྱེན་དུ་བརྫེས་ཤིང་ལན་བུ་གཡོན་དུ་འཁྱིལ་བ། དབུ་སྐྲ་ལ་སྦྲུལ་དང་ཐོད་ཕྲེང་གིས་བརྒྱན་པ། སྙན་ཆ་གཡས་ན་སྦྲུལ་གྱི་མགུལ་ནས་དྲིལ་བུ་གསིལ་བ། སྙན་ཆ་གཡོན་ན་སེང་གེ་རལ་པ་དམར་བ། རྣ་ལྟག་གཉིས་ན་མེ་ཏོག་དང་། དར་ནག་པོ་དང་དམར་པོའི་ཅོད་པན་འཕུར་བ། ལྷ་མ་ཡིན་ལ་སོགས་པའི་མགོ་བོས་དོ་ཤལ་བྱས་པ། གླང་པོ་ཆེའི་ཀོ་རློན་གྱིས་སྟོད་གཡོགས་པ། བ་གླང་ཀོ་རློན་དྲས་པ་ལ་རེ་ལྡེ་སེར་པོའི་ཤམ་བུ་བཏགས་པས་སྐུ་སྨད་དཀྲིས་པ། ཁྲག་དང་ཞག་གི་ཐིག་ལེ་ཚོམ་བུར་བྲིས་པ། ཀླུའི་རྒྱལ་པོ་གཤིབས་པས་སྐ་རགས་བྱས་པ། ཞབས་གཉིས་ལྕགས་སྒྲོག་དག་གིས་བརྒྱན་པ། བོང་བུ་གྭ་པའི་སྟེང་ན་བཙན་སྐྱིལ་དུ་བཞུགས་པ། དུར་ཁྲོད་བརྒྱད་ཀྱི་དབུས་ན་སྐད་དུང་དང་འབྲུག་གི་སྒྲ་ལྟ་བུ་སྒྲོག་ཅིང་། མ་མོ་དང་མཁའ་འགྲོ་ཤ་ཟ་ཐམས་ཅད་དབང་དུ་སྡུད་པ་ཅིག་བསྒོམ་མོ། ། དེ་ལྟར་གསལ་བ་དང་། དེའི་ཐུགས་རྣམ་ཤེས་མར་མེ་རླུང་གིས་བསྐྱོད་པ་དང་འདྲ་བ་ཅིག་བཟུང་བར་བྱ། དཀྱིལ་འཁོར་དབུས་སུ་ཐབས་ཤེས་གཉིས་སུ་མེད་པའི་བྱང་ཆུབ་སེམས་ལས། དེའི་ས་བོན་ཧཱུྃ་ཉི་ཟླའི་དཀྱིལ་འཁོར་དང་ལྡན་པ་ཞིག་གསལ་བར་བསྒོམ། རང་གི་སོར་བཞིའི་ཚད་ཙམ་དུ་དབྱིབས་སྒོ་ངའི་གཟུགས་དང་འདྲ་བ་ཞིག་བསྒོམ་མོ། ། སྒོ་ང་དེའི་དབུས་སུ་ཉི་མ་དང་ཟླ་བའི་དཀྱིལ་འཁོར་དང་ལྡན་པ་ཞིག་བསྒོམ་མོ། ། དེ་ལ་ཧཱུྃ་གི་ཐིག་ལེ་ནི་ཉི་མའི་དཀྱིལ་འཁོར་དུ་བསམ། ཧཱུྃ་གི་ཟླ་ཚེས་ནི་ཟླ་བའི་དཀྱིལ་འཁོར་དུ་བསམ། ཧཱུྃ་དེ་ལས་འོད་ཟེར་བྱུང་ནས་བཟླས་པའི་ཡིག་འབྲུ་རྣམས་ཀྱི་ཕྲེང་བར་གྱུར་ནས་ཧཱུྃ་དེ་ཉིད་ཀྱི་མཐའ་མ་བསྐོར་བར་བསྒོམ་ཞིང་། ཧཱུྃ་དེ་ཉིད་ལ་ལྟ་ཞིང་གསལ་བར་བསྒོམ་མོ། ། དེ་ལྟར་བདག་དམ་ཚིག་ལྷ་མོར་གསལ་བ་དང་། གྲུབ་པའི་གནས་ནས་རང་བཞིན་གྱི་ལྷ་མོ་དཔོན་སློབ་བམ་གྲིབ་མ་བཞིན་འཁོར་མ་མོ་ནག་མོ་གཅེར་བུ་རལ་པ་ཅན། ཐོད་པའི་སེ་རལ་ཁས་བརྒྱན་པ། ལག་པ་གཡས་ན་མིའི་སྙིང་ཐོགས་པ། གཡོན་ན་བྷནྡྷ་རཀྟས་བཀང་བ་འཛིན་པ། སྙིང་གི་དབུས་ན་སྲོག་གི་སྙིང་པོ་བྷྱོཿརེ་ཡོད་པ་བསམ་གྱིས་མི་ཁྱབ་པ་དང་བཅས་པ་རེ་བྱོན་པར་བསམ་མོ། ། དེ་ལྟར་ནམ་མཁའ་ལ་སྤྱན་དྲངས་ནས། མདུན་གྱི་ཡི་གེ་ཨེའི་དབུས་སུ་སྔགས་ཀྱི་ས་བོན་ཧཱུྃ་དང་བྷྱོཿལ་སོ་སོར་ཐིམ་པ་ལས་སྐུ་ཕྱག་རྒྱར་བཞེངས་པར་བྱའོ། ། དེ་ཡང་དགུག་པ་དང་གཞུག་པ་དང་དབང་དུ་བྱ་བའི་སྔགས་འདི་བྱའོ། ། དྲྀ་ཤྱ་ཧོཿཛཿཧཱུྃ་བྃ་ཧོ། ས་མ་ཡ་སྟྭཾ། ས་མ་ཡ་ཧོཿཞེས་བརྗོད་ནས་དེ་ལ་བསྟིམ། གཙོ་བོ་ཧཱུྃ་ལ་ཐིམ་པས་མངོན་སུམ་དུ་བཞུགས་པར་བསམ། དམ་ཚིག་ཅན་ཡིན་ན་གཟུགས་དངོས་སུ་སྟོན་ཅིག་པར་བསྒོ། དེ་ལྟར་མི་སྟོན་ན། ཨོཾ་ཧཱུྃ་བྷྱོཿཨེ་ཨཱ་ར་ལི་ཧྲི་ཛཿཞེས་སྔགས་དེ་བརྗོད་ཅིང་གཟིར་རོ། ། མངོན་སུམ་དུ་མ་བྱུང་ན་ཡང་། ངའི་སེམས་ལ་ཅི་འདོད་པ་དེ་ནི་ཁྱོད་ཀྱིས་གྱིས་ཤིག་པར་བསྒོའོ། ། སྔགས་དེ་རང་ལས་བྱེད་པའི་ཚེ་རིགས་ཀྱི་དམ་ཚིག་གིས་སྦྱིན་ཏེ། དམ་ཚིག་ཀྱང་གུར་གུམ་གྱི་ཆུ་ལ་སྔགས་ཀྱིས་བཏབ་ལ་སྦྱིན་ནོ། ། དམ་ཚིག་གི་སྔགས་འདིའོ། ། ཨོཾ་ཧ་ན་ཧ་ན་བཛྲ་ས་མ་ཡ་ཨ་ཏི་ཀྲ་མ་ནན་ཧཱུྃ་ཕཊ། དམ་ཚིག་གི་ཆུ་སྦྱིན་ནས་བསྒོ་བ། ལྷ་མོ་ཁྱོད་ཀྱིས་དམ་ཚིག་ལས་འདས་ནས་བསྒོ་བ་བཞིན་དུ་མ་ཉན་གྱི་བར་དུ་གཟིར་བ་ཆེན་པོ་བྱེད་པ་དང་། དམ་ཚིག་གི་ཆུ་འདི་ཡང་དུག་ཧ་ལ་ཧ་ལ་ཆེན་པོར་གྱུར་ཏེ་འཐུངས་པས་ཁྲག་སྐྱུགས་པ་དང་། རྡོ་རྗེ་ཟ་བྱེད་ཆེན་པོས་སྙིང་དྲལ་ཏེ་དུས་མ་ཡིན་པར་འཆི་བར་འགྱུར་བ་དང་། གནོད་སྦྱིན་གྱིས་གསོད་པར་འགྱུར་བ་དང་། འགས་པ་དང་། ཁྲོ་བོ་ཟ་བྱེད་ཆེན་པོར་གྱུར་ཏེ་མེ་དབལ་རྡོ་རྗེ་འབར་བས་སྙིང་ཚིག་ནས་ལུས་ཐལ་བར་བྱས་ཏེ། སོ་སོ་རང་རང་གིས་མནའ་བོར་བ་བཞིན་དུ་དམྱལ་བ་འབོད་སྒྲོགས་སུ་སྐྱེ་བར་འགྱུར་རོ། ། ཞེས་དམ་ཚིག་བོར་རོ། ། དེ་ནས་དཔལ་ལྷ་མོ་ལ་མཆོད་པ་ལྔ་དང་གཏོར་མ་འབུལ་ཏེ། ཨོཾ་ཧཱུྃ་ཤྲཱི་ཡ་དེ་ཝཱི་ཀཱ་ལི་ཀཱ་ལི། མ་ཧཱ་ཀཱ་ལི་ཧཱུྃ་བྷྱོཿཨོཾ་བཛྲ་པུཥྤེ་པཱུ་ཛ་མེ་གྷ་ས་མུ་དྲ་སྥ་ར་ཎ་ས་མ་ཡེ་ཧཱུྃ། ཞེས་བརྗོད་དེ་མེ་ཏོག་དབུལ་ལོ། ། ཨོཾ་བཛྲ་དྷཱུ་པེ། བདུག་སྤོས། ཨཱ་ལོ་ཀེ། མར་མེ། གནྡྷེ། དྲི་ཆབ། ནཻ་བི་དྱེ། ལྷ་བཤོས། ཕྱག་ཏུ་དབུལ་ལོ། ། དེ་ནས་ར་རོག་པོའི་ཤ་ཁྲག་དང་། བྱ་མོ་ནག་མོའི་ཤ་ཁྲག་དང་། གཞན་ཡང་ཤ་ཁྲག་སྣ་ཚོགས་གང་འབྱོར་དང་། ཆང་ལ་སོགས་པ་ཟས་སྣ་ཚོགས་དང་ལྡན་པའི་གཏོར་མ་དབུལ་བར་བྱ་སྟེ། མ་ཧཱ་རཀྟ་ཁཱ་ཧི། མ་ཧཱ་མཱཾ་ས་ཁཱ་ཧི། མ་ཧཱ་གོ་རོ་ཙ་ན་ཁཱ་ཧི། མ་ཧཱ་བ་སུ་ཏ་ཁཱ་ཧི། ཨི་དཾ་བ་ལིཾ་གྲིཧྞཱ་པ་ཡ་ཧཱུྃ་ཕཊ་སྭཱ་ཧཱ། ཞེས་བརྗོད་དེ་གཏོར་མ་དབུལ་བར་བྱའོ། ། དེ་ལྟར་བརྗོད་པ་དང་། མི་རྐང་འབུད། ཅང་ཏེའུའམ་མི་ཐོད་ཀྱི་རྔ་བརྡུང་ཞིང་དབྱངས་སྙན་པས་བསྟོད་པ་བྱས་ཏེ། རོ་རུ་རོ་རུ་བི་ཏིཥྛ་བ་ཏོ་སཱི། ཀ་མ་ལ་རཀྵ་སཱི་ཧཱུྃ་བྷྱོ། ཆེ་གེ་མོ་མཱ་ར་ཡ་ཧཱུྃ་ཕཊ། ཅེས་བཟླས་ཤིང་དམར་རླབས་ཕྱར་ཞིང་གཏོར་མར་སྦྲེངས། བརྒྱ་རྩ་བརྒྱད་དམ་ཡང་ན་ཉི་ཤུ་རྩ་གཅིག་བཟླས། གཞན་ཡང་ལྷ་མོའི་གཟུངས་ལ་སོགས་པ་བསྟོད་པ་མཐའ་དག་བྱའོ། ། དེ་ནས། ལྷ་མོའི་སྦྱོར་བ་ལ་གནས་ནས། ། ཐམས་ཅད་དོན་གྱིས་འགྲུབ་བྱེད་པའི། ། སྙིང་པོའི་ཡི་གེ་གསང་སྔགས་འདི། ། རྟག་པར་བཟླས་པ་བྱ་བ་སྟེ། ། མྱུར་བ་ཡང་ནི་མ་ཡིན་པ། ། ཐོགས་པ་ཡང་ནི་མ་ཡིན་པ། ། མི་གསལ་བ་ཡང་མ་ཡིན་པ། ། གུག་བསྐྱེད་སྤངས་པ་མ་ཡིན་པ། ། གཡེང་བའི་རྟོག་པ་སྤངས་ལ་བཟླ། ། ཨོཾ་ཧཱུྃ་ཤྲཱི་ཡ་དེ་ཝཱི་ཀཱ་ལི་ཀཱ་ལི་མ་ཧཱ་ཀཱ་ལི་ཧཱུྃ་བྷྱོཿཨེ་ཨཱ་རལླི་ཧྲིཾ་ཛཿཞེས་ཡིག་འབྲུ་གསལ་བར་ལྷ་མོས་བཟླས་ཏེ། སྔགས་ཀྱི་བཟླས་པ་ཐམས་ཅད་ཀྱང་ལྷ་མོའི་ཚིག་ཡིན་པའི་ཆེ་བའི་ང་རྒྱལ་བསྐྱེད་དེ་བྱ་ཞིང་རང་གིས་སྤྲུལ་པའི་ལྷ་མོ་ཐམས་ཅད་ཀྱི་ཞལ་ནས་ཀྱང་སྔགས་ཀྱི་སྒྲ་འབྱུང་བར་བསམ་ཞིང་བཟླས་པ་ལ་བརྩོན་པར་བྱ་སྟེ། དེ་ལྟ་བུས་ནི་ཐམས་ཅད་ཀྱི་བཟླས་པར་འགྱུར་རོ། ། དེ་ནི་སྔོན་དུ་བསྙེན་པ་བྱ་བའི་སྔགས་ཏེ་འབུམ་ཕྲག་བཟླས་པའམ། ཡང་ན་འབུམ་ཕྲག་གསུམ་བཟླས་པས་ལས་ཐམས་ཅད་འགྲུབ་བོ། ། དེ་ཡང་སྔགས་ཁྲི་ཕྲག་རེ་རེ་བཟླས་ནས་གཏོར་མ་བཏང་སྟེ། ཁུ་ཚུར་གཉིས་བསྒྲེངས་ལ་ཁ་འགྲམ་གཡས་གཡོན་དུ་མཆེ་བ་ལྟར་བྱས་ལ། ཨོཾ་བྷྱེ་བ་བྷ་ཏ་ལི་བྷ་ཏ་ལི་ཚེ་ཞེས་ལན་གསུམ་མམ་བདུན་བཟླས་ནས་འདི་སྐད་དུ། དུར་ཁྲོད་བདག་མོ་དངོས་གྲུབ་ཞལ། ། གཏུམ་མོ་གཙིགས་བྱེད་ཡི་དྭགས་ཁ། ། དམ་ཚིག་སྲུང་མ་ཁྲག་དགའ་མོ། ། ཀི་ལིའི་སྒྲ་སྒྲོག་སྦྱོར་ཟིན་མ། ། དུར་ཁྲོད་རོ་ཡི་ཚལ་དབུས་ན། ། ཚོགས་དང་ཕོ་ཉར་བཅས་པ་རུ། ། གཙིགས་བྱེད་གཏུམ་མོ་དུད་སོལ་མ། ། གསོལ་ཅིག་བཞེས་ཤིག་དམ་ཚིག་ལྷ། ། གནས་ནས་གནས་སུ་མཛད་དུ་གསོལ། ། བདག་གི་སེམས་ལ་ཅི་འདོད་པ། ། དེ་ནི་ཁྱོད་ཀྱིས་སྒྲུབ་པར་གྱིས། ། བདག་གི་ལས་ནི་ཅི་བྱེད་ན། ། དེ་ལ་ཀུན་གྱིས་གྲོགས་གྱིས་ཤིག། ཧཱུྃ་གྲྀཧྞ་གྲྀཧྞ་སརྦ་དུཥྚཱན་བྷཀྵ་བྷཀྵ་ཕྲེཾ་ཕྲུཾ་ཕྲུཾ་ཕཊ་སྭཱ་ཧཱ། ཞེས་བརྗོད་ལ་ལན་གསུམ་སེ་གོལ་བཏབ་སྟེ་བཏང་བར་བྱའོ། ། འཛབ་མ་རྫོགས་པའི་བར་དུ་རྒྱུན་དུ་དེ་ལྟར་བྱའོ། ། ཇི་སྲིད་སྐྱོ་བར་མ་གྱུར་གྱི་བར་དེ་སྲིད་དུ་བཟླས་ལ། སྐྱོ་བར་གྱུར་ན་ཡང་བཟླས་པ་བྱས་ཏེ། ལྷ་མོ་སྔར་བཞིན་གཤེགས་སུ་གསོལ། དཔལ་ལྷ་མོ་ནག་མོ་ལ་གོང་དུ་བསྙེན་པ་ཆེན་པོ་དབུལ་ཞིང་བསྙེན་པ་རྫོགས་པར་བྱས་ལ། སྒྲུབ་པ་ནི་ལྷ་མོས་ལུང་བསྟན་ཞིང་མཚན་མ་ཐོབ་པའི་རྣལ་འབྱོར་པས་ཀྱང་དང་པོ་ཉིད་དུ་སྙིང་པོ་འབུམ་ཕྲག་གཅིག་ཏུ་བཟླས། དེ་ནས་བསྟོད་ཅིང་ལས་ལ་སྦྱར་རོ། ། དེ་ནས་སྨྱོ་ཞིང་བསད་པའི་ལས་བྱེད་ན། གྲོག་མཁར་གྱི་ས་དང་། ཆུ་འགྲམ་གྱི་ས་དང་། དུར་ཁྲོད་ཀྱི་ཐལ་བ་དྲོན་མོ་དང་། སོལ་བ་དང་། རྒྱ་གྲོག་དམར་པོའི་རྩའི་ས་དང་། རྫས་དེ་དག་ཀུན་གཅིག་ཏུ་བསྲེས་ཏེ། ཞིབ་ཏུ་བཏགས་ལ་བོང་བུའི་གཅིན་གྱི་ཆུས་སྦྲུས་ཏེ་བསྒྲུབ་བྱའི་གཟུགས་བརྙན་བྱའོ། ། ལྡུམ་བུ་དང་ལྡུམ་བུ་མེད་ན་ལང་ཏང་རྩེའི་འབྲས་བུ་དང་། དུག་དང་། སྐེ་ཚེ་དང་ལན་ཚྭ་དང་། ར་ཁྲག་སྦྱར་བས་མི་དེའི་གཟུགས་བྲི། བླ་གང་ཡིན་པའི་བླ་གཟུགས་གྲ་ོག་ལ་བྲིས་ནས། བླ་རྡོ་ལུས་དང་དགྲའི་མིང་རུས་དང་སོད་ཅེས་པའི་སྐུལ་ཚིག་དང་བཅས་པ་བྲི་སྟེ། འདི་སྐད་དུ། ཧཱུྃ་ཆེ་གེ་མོ་མཱ་ར་ཡ་ཕཊ། ཨུརྨཱནྟ་ཀུ་རུ་ཕཊ། ཅེས་བྲིས་ནས། བླ་རྡོ་དང་སྦྲགས་ལ་གཟུགས་བརྙན་གྱི་སྙིང་གར་གཞུག། གཞན་ཡང་གོང་གི་རྫས་དང་། ཚ་བ་གསུམ་དང་། མུ་ཟི་ནག་པོ་བསྲེས་ཏེ་ཞིབ་པར་བཏགས་ནས་བོང་བུའི་གཅིན་དང་སྦྱར་ཏེ་གཟུགས་བརྙན་ཀུན་ཏུ་ཁྱབ་པར་བསྐུའོ། ། དེ་ནས་གཅན་གཟན་གྱི་ཐོད་པའི་ཁ་ནང་དུ་བཅུག་ལ་མཎྜལ་གྱི་དབུས་སུ་བཞག། དེ་ནས་གང་ལ་བྱ་བ་དེ་དགུག་ཅིང་གཟུགས་བརྙན་ལ་བསྟིམ། དེ་ཡིན་པ་ཁོ་ནར་བསམས་ལ་དེས་ལས་བྱའོ། ། གཟུགས་བརྙན་གྱི་རྐུབ་ནས་གྱེན་དུ་བཙུགས། ཁར་ཕྱུང་ལ་གཟུགས་སོ། ། དེ་ནས་སྔགས་འབུམ་ཕྲག་གསུམ་བཟླས་ན་དགྲ་བོ་བརླག་པར་འགྱུར་རོ། ། དེའི་དུས་སུ་བསམ་པར་བྱ་བ། བསྒྲུབ་བྱ་དེའི་སྙིང་གའི་དབུས་སུ་ཡི་གེ་ཀྃ་ལས་གྱུར་པའི་སྡིག་པ་ཁ་དོག་ནག་པོ་མི་སྡུག་པ་ཞིག་གིས་སྙིང་ག་ནས་མར་མེའི་དབུས་སུ་ཞུགས་ནས། སྙིང་ཁྲག་འཐུང་ཞིང་ཤ་ཟ་བར་བསམ་མོ། ། གཞན་ཡང་བདག་དཔལ་ལྷ་མོར་བསྒོམས་པའི་ཐུགས་ཀའི་མར་མེའི་ནང་གི་ཧཱུྃ་གི་འོད་ཟེར་ལས་ཛཿདམར་པོ་ཕྱོགས་བཅུར་འཕྲོས་འདུས་ཏེ། དེ་ཡོངས་སུ་གྱུར་པ་ལས་ལྕགས་ཀྱི་སྤྱང་མོ་རལ་པ་ཅན་ཅིག་ཏུ་བསྒོམ། དེས་བསྒྲུབ་བྱའི་སྙིང་དབུ་མ་ནས་ཡར་འཐོན་ནས། ཁྲག་འཐུང་བར་བསམ་ཞིང་སྔགས་བཟླས་ཏེ། ཨོཾ་ཧཱུྃ་ཤྲཱི་ཡེ་དེ་ཝཱི་ཀཱ་ལི་ཀཱ་ལི་མ་ཧཱ་ཀཱ་ལི་ཧཱུྃ་བྷྱོཿམ་མ་ཤ་ཏྲུྃ་ཨ་མུ་ཀ་མཱ་ར་ཡ་མཱ་ར་ཡ་ཧཱུྃ་ཧཱུྃ་ཕཊ། བརྒྱ་རྩ་གཅིག་བཟླས་ནས། རྫས་ནི་ཀ་ན་ཀའི་རྩ་བ་དང་། ཟི་ར་ནག་པོ་དང་། དབང་པོ་ལག་པ་དང་། བྱེའུ་རུག་པ་དང་། ཀྱེ་བ་དམར་པོ་དང་། དུར་ཁྲོད་ཀྱི་སོལ་བ་དང་། ལན་ཚ་བསྲེགས་པའི་ཕྱེ་མ་དེ་རྣམས་ཞིབ་ཏུ་བཏགས་པའི་ཕྱེ་མའི་སྦྱོར་བ་བྱས་ལ། སྔགས་ནས་གཟུགས་བརྙན་ལ་གདབ། ཕུར་བུ་རྣམས་དྲག་པོ་དམར་ལྷང་ངེ་བསྲེགས་ལ་སྙིང་གར་གདབ། དེ་ནས་གཟུགས་བརྙན་མཚོན་རྣོན་པོས་གཏུབས་ཏེ་ཕྱེ་མར་བྱས་ལ། སྨྱོ་ཤིང་གི་འབྲས་བུ་ཡོད་ན་རབ། མེད་ན་ལང་ཐང་རྩེའི་འབྲས་བུ་བརྒྱ་རྩ་གཅིག་བླངས་ལ། རྩ་བ་མོའི་སྟེང་དུ་བཏབ་ནས་གཟུགས་བརྙན་གྱི་ཕྱེ་མ་བསྲེས་ལ། དཔལ་ལྷ་མོའི་སྦྱོར་བས་སྐྲ་བཤིག་གཅེར་བུར་ཕུད་ནས། ཁ་ལྷོ་ཕྱོགས་སུ་བལྟས་ཏེ་ཚེར་མའི་མེ་ལ་སྦྱིན་སྲེག་བྱའོ། ། དེའི་སྔགས་ལ། ཨོཾ་ཧཱུྃ་ཤྲཱི་ཡ་དེ་ཝཱི་ཀཱ་ལི་ཀཱ་ལི་མ་ཧཱ་ཀཱ་ལི་ཧཱུྃ་བྷྱོཿམ་མ་ཤ་ཏྲུྃ་ཨ་མུ་ཀ་མཱ་ར་ཡ་ཕཊ། ཨུརྨཱནྟ་ཀུ་རུ་ཧཱུྃ་ཕཊ། ཅེས་བརྒྱ་རྩ་གཅིག་བཟླས་ཏེ། རྫས་དང་བསྟུན་ཞིང་བརྒྱ་རྩ་རུ་བཟླས་པ་བྱའོ། ། དེ་ལྟར་བྱས་ན་སྨྱོ་ནས་འཆི་བར་འགྱུར་རོ། ། ཧོམ་གྱི་ཐལ་བ་དེ་ཉིད་བླངས་ཏེ། དེ་ཉིད་ཀྱི་སྤྱི་བོར་བཏབ་ན་ལོ་ཉི་ཤུ་རྩ་གཅིག་ཏུ་སྨྱོ་བར་འགྱུར་རོ། ། ཞེས་ཀྱང་བཤད་དོ། ། གཞན་ཡང་བདག་གི་རྨི་ལྟས་སུ། ། བུད་མེད་ནག་མོ་ཁྲོས་པ་ཡིས། ། གང་ཞིག་འཆིང་ཞིང་བཅིངས་གྱུར་པ། ། མཚན་མོ་ནག་མོ་དེ་ཤེས་བྱ། ། བསྒྲུབ་བྱ་ཉི་མ་བདུན་ན་ནི། ། འཆི་སྟེ་གཤིན་རྗེའི་ཡུལ་དུ་འགྲོ། ། གལ་ཏེ་རེ་ཞིག་ཅུང་ཟད་འགོར་ན་ཡང་། ། ཉིན་ཞག་བདུན་དུ་བསམ་གཏན་འདི་བྱའོ། ། བསྒྲུབ་བྱའི་ལུས་པོ་རིད་པ་སྐམ་པ་མདོག་ཉམས་ཤིང་དྲི་མ་ཅན། སྐྲ་འཛིངས་པ་ཁུ་བ་དང་རྡུལ་དང་ཁྲག་འཛག་པ་འདར་བའི་ཆ་བྱད་ཅན་ཞིག་ཏུ་བསམ། ཡང་ན་མངོན་སུམ་དུ་བསམ་སྟེ། བདག་ལྷ་མོར་གནས་པའི་སྙིང་གའི་ཧཱུྃ་ལས་འོད་ཟེར་ཉི་མའི་ཟེར་དང་མེ་ཏོག་ལྟ་བུ་ལས་བསྐལ་པའི་མེ་བཞིན་དུ་འབར་ཞིང་འུར་སྒྲ་དང་། ཏོག་ཏོག་དང་ཙམ་ཙེམ་ཅན་དུ་གྲགས་པའི་ཡི་གེ་ཧཱུྃ་དུ་གྱུར་ཏེ། ཧཱུྃ་དེ་ལས་རྡོ་རྗེ་འབར་བའི་ཁབ་ཏུ་གྱུར་པར་བསམ། འབར་བའི་ཁབ་དེ་དགྲ་བོའི་གཞང་ཁའི་སྒོ་རུ་ཞུགས་ཏེ་སྙིང་ཕུག་ནས་ཁའི་ནང་ངམ། སྤྱི་བོ་ཚངས་པའི་བུ་གར་ཕྱུང་ནས་ཆེར་འབར་བར་བསམ་སྟེ། སྙིང་པོའི་མཇུག་ཏུ་ཆེ་གོ་མོ་ཧ་ན་ཧ་ན། ད་ཧ་ད་ཧ། ཧཱུྃ་ཧཱུྃ་ཕཊ་ཕཊ། སྔགས་ཀྱིས་ཁ་བུབ་ཏུ་བཏུང་བར་བྱའོ། ། དེ་ལྟ་བུའི་བསམ་གཏན་གྱིས་ལྷ་ཆེན་པོ་ཡང་འཆི་ན། འཁོར་བ་ན་གནས་པ་ལྟ་ཅི་སྨོས། མཁའ་འགྲོ་མ་དུད་སོལ་གྱི་སྒྲུབ་ཐབས། མཁས་པ་ཆེན་པོ་བྲམ་ཟེ་མཆོག་སྲེད་ཀྱིས་མཛད་པ་རྫོགས་སོ། ། མཁས་པ་ཆེན་པོ་ནཱ་རོ་པ་དང་། ལོ་ཙཱ་བ་ལོ་ཀ་ཤྲཱིས་བསྒྱུར་བའོ། །